Her til formiddag får de første borgere fra målgruppen 85+ deres første vaccination mod coronavirus. Og de allerførste danskere i den målgruppe, som bliver vaccineret, er i Region Nordjylland. Nærmere bestemt i Brønderslev, og det sker her til formiddag mellem klokken 9 og 10. Der er altså tale om de ældste borgere i kommunen, som får tilbudt vaccinen, og det er vaccinen fra Moderna, de bliver tilbudt. I første omgang bliver 3.000 nordjyder ud af 12.000 i målgruppen vaccineret i denne første runde, der skydes i gang torsdag.  Foruden dagen i dag vil det være muligt for nordjyder i målgruppen at få en vaccine frem til 8. februar. - Vi kan ikke helt sige endnu, hvornår vi regner med at være færdige med at vaccinere borgere i målgruppen, fordi det afhænger af mængden af vacciner, vi får tildelt. Vi ved, at den her gruppe (de første 3.000, red.) bliver færdigvaccineret om fire uger så får de andet stik, men hvornår hele gruppen bliver færdig afhænger af levering af vaccinen, siger Jan Nybo, chef for covid-19-indsatsen i Region Nordjylland. Han forsikrer, at ligeså snart vaccinerne er i hus, får de næste borgere tilbud om at blive vaccineret. Se vaccinationsplanen for de andre nordjyske kommuner herunder.

Opsummering:
Brønderslev Kommune går som de første i landet i gang med at vaccinere borgere, der er over 85 år gamle.